DEĊIŻJONI TAL-KUMMISSJONI
tat-2 ta' Awwissu 2006
li temenda d-Deċiżjoni 93/195/KEE dwar is-saħħa ta' l-annimali u l-kundizzjonijiet tagħhom u ċ-ċertifikazzjoni veterinarja tagħhom għad-dħul mill-ġdid ta' żwiemel reġistrati għat-tiġrija, kompetizzjoni u okkażjonijiet kulturali wara esportazzjoni temporanja
(innotifikata taħt dokument numru C(2006) 3400)
(Test b'rilevanza għaż-ŻEE)
(2006/542/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/426/KEE tas-26 ta' Ġunju dwar il-kundizzjonijiet tas-saħħa ta' l-annimali li jiggvernaw il-moviment u l-importazzjoni minn pajjiżi terzi ta' equidae (1), partikolarment l-Artikolu 19(ii) tagħha,
Billi:
(1)
Skond ir-regoli ġenerali stipulati fl-Anness II tad-Deċiżjoni tal-Kummissjoni 93/195/KEE (2), id-dħul mill-ġdid ta' żwiemel reġistrati għal tlielaq, kompetizzjonijiet u avvenimenti kulturali wara esportazzjoni temporanja huwa ristrett għal żwiemel miżmuma għal inqas minn 30 jum fi kwalunkwe mill-pajjiżi terzi elenkati fl-istess grupp fl-Anness I għal dik id-Deċiżjoni.
(2)
Fl-2006, fil-Qatar se jsiru l-kompetizzjonijiet ekwestri tal-Logħob Asjatiċi.
(3)
Minħabba l-grad tas-superviżjoni veterinarja u l-fatt li ż-żwiemel ikkonċernati jinżammu separatament mill-annimali f'kundizzjoni ta' saħħa inferjuri, il-perjodu ta' l-esportazzjoni temporanja għandu jiġi estiż għal anqas minn 60 ġurnata. Għalhekk, il-kundizzjonijiet tas-saħħa ta' l-annimali u ċ-ċertifikazzjoni veterinarja stabbiliti fl-Anness VII tad-Deċiżjoni 93/195/KEE għandhom jiġu estiżi għall-kompetizzjonijiet ekwestri tal-Logħob Asjatiku li qed jittellgħu taħt l-awspiċi tal-Federazzjoni Internazzjonali ta' l-Isport Ekwestri (FEI).
(4)
L-Anness VII għad-Deċiżjoni 93/195/KE għandu għalhekk jiġi emendat.
(5)
Il-miżuri previsti f'din id-Deċiżjoni jaqblu ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
It-titolu ta' l-Anness VII tad-Deċiżjoni 93/195/KEE huwa sostitwit b'li ġej:
“ĊERTIFIKAT TAS-SAĦĦA
għall-inklużjoni mill-ġdid taż-żwiemel li jkunu ħadu sehem fl-Endurance World Cup jew il-Logħob Asjatiċi wara l-esportazzjoni temporanja ta' mhux iktar minn 60 ġurnata”
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, nhar it-2 ta' Awwissu 2006.